text: গমের জেনেটিক কোড উন্মোচন করলেন ব্রিটিশ বিজ্ঞানীরা | বিজ্ঞান পরিবেশ | DW | 28.08.2010
  গমের জেনেটিক কোড উন্মোচন করলেন ব্রিটিশ বিজ্ঞানীরা
  পাটের পর এবার গমের জেনেটিক কোড উন্মোচন করলেন বিজ্ঞানীরা৷ তবে পার্থক্য হলো, পাটের কোড উন্মোচনের কাজটি করেছেন বাংলাদেশের বিজ্ঞানীরা৷ আর গমেরটা করলেন ব্রিটিশ বিজ্ঞানীরা৷
  পাকিস্তানের একটি গমক্ষেত
  এর ফলে বিশ্ববাসীর খাদ্য নিরাপত্তার বিষয়টি আরও একটু নিরাপদ হবে বলেই মনে করছেন বিজ্ঞানীরা৷ কারণ জেনেটিক কোড উন্মোচনের ফলে গমের উৎপাদন বাড়ানো সম্ভব হবে৷ এছাড়া বিভিন্ন রোগ প্রতিরোধে সক্ষম গমও উৎপাদন করা যাবে৷
  গবেষণার সঙ্গে জড়িত সংস্থা বায়োটেকনোলজি এন্ড বায়োলজিকাল সায়েন্সেস রিসার্চ কাউন্সিল এর প্রধান ডগ কেল বলেন, গমের দামের সাম্প্রতিক ঊর্ধ্বগতি এটাই প্রমাণ করে খাদ্য নিরাপত্তার বিষয়টি বর্তমানে কোন পর্যায়ে রয়েছে৷ উল্লেখ্য, এ মাসের ৬ তারিখে গমের দাম বেড়ে গত দুই বছরের মধ্যে সর্বোচ্চ হয়েছিল৷ এর কারণ ছিল, রাশিয়ার বনে দাবানল, পাকিস্তানে ও ক্যানাডায় বন্যা৷
  এছাড়া জলবায়ু পরিবর্তনের কারণে বিশ্বব্যাপী গমের উৎপাদন দিনে দিনে কমে যাচ্ছে৷ অন্যদিকে ক্রমাগত জনসংখ্যা বাড়তে থাকায় চাহিদা প্রতিনিয়ত কেবল বাড়ছেই৷ এক হিসেবে জানা যায়, বর্তমানে সারা বিশ্বে প্রতি বছর প্রায় ৫৫০ মিলিয়ন টন গম উৎপাদিত হচ্ছে, যা প্রয়োজনের তুলনায় অনেক কম৷
  গবেষণার কাজে জড়িত থাকা ব্রিস্টল বিশ্ববিদ্যালয়ের কিথ এডওয়ার্ডস বলছেন, গমের জেনেটিক কোড মানুষের জেনেটিক কোডের চেয়ে পাঁচ গুন বড়৷
  এদিকে বিজ্ঞানীরা এই উন্মোচিত কোডের পুরো খসড়াটি একটি ওয়েবসাইটে দিয়ে দিয়েছেন যাতে অন্যান্য বিজ্ঞানীরা ভবিষ্যতে আরও গবেষণা করতে পারেন৷